b'\n_START_ARTICLE_\nKirke Saaby\n_START_SECTION_\nFaciliteter\n_START_PARAGRAPH_\nKirke Saaby Skole har 302 elever, fordelt p\xc3\xa5 0.-9. klassetrin. Der er SFO for 0.-2. klasse p\xc3\xa5 skolen, og SFO\'en for 3. klasse har sammen med klubben for 4.-8. klasse lokaler et andet sted i n\xc3\xa6rheden. B\xc3\xb8rnehuset Tusindfryd kan rumme 40-45 b\xc3\xb8rnehaveb\xc3\xb8rn og 12-14 vuggestueb\xc3\xb8rn. I S\xc3\xa5by-Hallen dyrkes badminton, fodbold, gymnastik, h\xc3\xa5ndbold, jiu-jitsu og petanque. Desuden afholder St\xc3\xb8tteforeningen banko i hallen._NEWLINE_Kirke Saaby Forsamlingshus er opf\xc3\xb8rt i 1908. I 1976 blev k\xc3\xb8kkenet udbygget og moderniseret, s\xc3\xa5 det kunne levere mad til den dav\xc3\xa6rende Hvals\xc3\xb8 Kommunes pensionister. Huset har 3 selskabslokaler og kan arrangere fest for 50 personer og kursus for 80 personer. Desuden udlejes v\xc3\xa6relser, og der leveres mad ud af huset._NEWLINE_DreamHouse er en g\xc3\xa5rd, der blev opf\xc3\xb8rt i udkanten af byen i 1952. Senere blev den autov\xc3\xa6rksted, hvor man bl.a. renoverede gamle amerikanske biler. I 2006 blev g\xc3\xa5rden omdannet til selskabslokale med plads til 70 personer, der er omgivet af biler og andre effekter fra USA i 1950\'erne._NEWLINE_Kirke Saaby har Dagli\'Brugs og pizzeria. Movias linje 236 giver hyppig forbindelse med Hvals\xc3\xb8 Station p\xc3\xa5 Roskilde-Kalundborg-banen.\n_START_SECTION_\nBoliger\n_START_PARAGRAPH_\nByen har ca. 571 boliger, hvoraf 157 ligger i eller n\xc3\xa6r ved den gamle landsby. Heraf er der 25 \xc3\xa6ldreboliger og 19 almennyttige lejeboliger)._NEWLINE_Uden for den gamle landsby ligger parcelhuskvartererne Fuglevang (222 boliger) og Christiansminde (81 boliger), andelsboligforeningerne Heibergshave (25 boliger) og Skov\xc3\xa5sen (27 boliger) samt omr\xc3\xa5det Granhaven med 48 almennyttige boliger og endelig udstykningen Munkev\xc3\xa6nget med 11 boliger.\n_START_SECTION_\nLandsbyen\n_START_PARAGRAPH_\nI 1898 beskrives Kirke Saaby ganske kort: "Kirke-Saaby med Kirke, Pr\xc3\xa6stegd. og Skole"\n_START_SECTION_\nJernbanen\n_START_PARAGRAPH_\nKirke Saaby fik jernbanestation p\xc3\xa5 Sj\xc3\xa6llandske midtbane, som p\xc3\xa5 str\xc3\xa6kningen Hvals\xc3\xb8-Frederikssund var i drift 1928-36. Det var den danske jernbanestr\xc3\xa6kning, der har haft kortest levetid, og stationen l\xc3\xa5 ensomt 1 km nordvest for landsbyen, s\xc3\xa5 den fik ikke s\xc3\xa6rlig stor betydning for byens udvikling. Det lave m\xc3\xa5lebordsblad, som er tegnet efter nedl\xc3\xa6ggelsen af banen, viser kun faciliteter, der er typiske for en landsby. Stationsbygningen er bevaret p\xc3\xa5 Akacievej 4. Efter nedl\xc3\xa6ggelsen af banen blev den politistation.'